MELLÉKLET Az EMGA-előirányzatok ideiglenes felhasználása 2013. szeptember 30-ig /* COM/2013/0887 final */





1............ Bevezetés. 3 2............ AZ EMGA-HOZ RENDELT CÍMZETT BEVÉTELEK.. 3 3............ Az EMGA 2013. évi költségvetésének előzetes végrehajtására vonatkozó észrevételek. 4 4............ Az EMGA-hoz rendelt címzett bevételek felhasználása. 7 5............ Következtetések. 8 1. melléklet: || Az EMGA-előirányzatok ideiglenes felhasználása 2013. szeptember 30-ig 1. Bevezetés Az 1. melléklet ismerteti, hogy az 1290/2005/EK tanácsi rendelet[1] 20. cikkének rendelkezései alapján kialakított mutató szerinti kiadási profilhoz viszonyítva milyen szintű volt a költségvetés tényleges végrehajtása a 2012. október 16-tól 2013. szeptember 30-ig tartó időszakban. 2. AZ EMGA-HOZ RENDELT CÍMZETT BEVÉTELEK A közös agrárpolitika finanszírozásáról szóló 1290/2005/EK tanácsi rendelet 34. cikkében foglalt rendelkezések értelmében a megfelelőségi vizsgálatok határozatai szerinti pénzügyi korrekciókból, a szabálytalanságokból és a tejilletékből származó bevételeket az EMGA kiadásainak finanszírozására kell felhasználni. Az említett szabályok értelmében a címzett bevételeket az EMGA-ból fedezett kiadások finanszírozására lehet fordítani. Amennyiben e bevételek egy részét nem használják fel, ezt a fennmaradó részt automatikusan átvezetik a következő költségvetési évre.[2] A 2013. évi EMGA-költségvetés magában foglalta a Bizottság által készített legutóbbi becslést mind a piaci intézkedésekhez és közvetlen támogatásokhoz kapcsolódóan várható kiadások finanszírozási igényére, mind pedig a szóban forgó költségvetési év során várhatóan befolyó, címzett bevételekre és az előző költségvetési évből rendelkezésre álló címzett bevételek egyenlegének átvezetésére vonatkozóan. A Bizottság az EMGA 2013. évi költségvetési előirányzatainak összegére vonatkozó javaslatában figyelembe vette a várható összes címzett bevételt, és a 2013. évi költségvetési előirányzatokat a becsült kiadások és a becsült címzett bevételek különbözetének megfelelő összegben igényelte. A költségvetési hatóság elfogadta a várható címzett bevételeket figyelembe vevő új EMGA-költségvetést. A 2013. évi költségvetés kidolgozásakor a Bizottság becslései szerint a rendelkezésre álló címzett bevételek 1 533 millió EUR-t tettek ki. Nevezetesen: – A 2013. költségvetési évben várhatóan keletkező címzett bevételek összegét 628 millió EUR-ra becsülték. A megfelelőségi vizsgálatok nyomán végrehajtott korrekciókból és a szabálytalanságokból eredő bevételek becsült összege 389 millió, illetve 161 millió EUR volt. A tejilletékekből származó bevételeket 78 millió EUR-ra becsülték. – A címzett bevételeknek a 2012. költségvetési évről a 2013. évre átvezetni tervezett összegét 905 millió EUR-ra becsülték (ez az összeg tartalmazza a cukoripari szerkezetátalakítási alap 675 millió EUR-ra tehető maradványösszegét is). A Bizottság a 2013. évi költségvetésben az eredetileg 1 533 millió EUR-ra becsült bevételt két programra irányozta elő. Nevezetesen: – 500 millió EUR-t a gyümölcs- és zöldségágazatban működő termelői szervezetek működési alapjaira, és – 1 033 millió EUR-t az egységes támogatási rendszerre. E két programra vonatkozóan a költségvetési hatóság végül – a Bizottság javaslatával összhangban – 267 millió EUR összegű, illetve 30 635 millió EUR összegű előirányzatot fogadott el. A fenti elfogadott előirányzatok és a fenti címzett bevételek összege megegyezik a gyümölcs- és zöldségágazatban működő termelői szervezetek működési alapjai számára rendelkezésre álló 767 millió EUR, illetve az egységes támogatási rendszer rendelkezésére álló 31 668 millió EUR összegű előirányzat teljes becsült összegével. A 2013. évi költségvetésnek a 2013. szeptember 30-ig tartó időszakra vonatkozó ideiglenes végrehajtását bemutató 1. mellékletben a gyümölcs- és zöldségágazat és a termeléshez nem kötődő közvetlen támogatások tételszintű költségvetési előirányzataira vonatkozó számadatok a fent említett két program tekintetében elfogadott előirányzatokat mutatják; ezek összege 611 millió EUR-t, illetve 38 076 millió EUR-t tesz ki a fent említett címzett bevételek figyelembevétele nélkül. Az ezen ágazatokhoz rendelt bevételeket beszámítva a 2013. évi költségvetésben szereplő teljes tervezett előirányzat 1 111 millió EUR-t tesz ki a gyümölcs- és zöldségágazat, illetve 39 109 millió EUR-t a termeléshez nem kötődő közvetlen támogatások területén. 3. Az EMGA 2013. évi költségvetésének előzetes végrehajtására vonatkozó észrevételek Az 1. melléklet bemutatja, hogy a 2012. október 16-tól 2013. szeptember 30-ig terjedő időszakban a költségvetés előzetes végrehajtása milyen szinten állt. A táblázat a végrehajtás szintjét összeveti az 1290/2005/EK tanácsi rendelet 20. cikkének rendelkezései szerint kialakított mutatón alapuló kiadási profillal. Az alábbiakban rövid magyarázat található bizonyos költségvetési jogcímcsoportokra vonatkozóan, melyek a 2013. évi költségvetés tényleges és elvárt végrehajtási szintje közötti legjelentősebb eltérést mutatják. 3.1. Piaci intézkedések Az agrárpiaci intervenció céljára felhasznált előirányzatok összege a mutató 2013. szeptember 30-i szintjéhez képest 313,4 millió EUR-val magasabb volt a költségvetésben előirányzottnál. Az eltérés elsősorban a gyümölcs- és zöldségágazat, illetve a bor-, a sertéshús- és baromfiágazat végrehajtási módozatainak nettó hatásából adódott. 3.1.1. Gyümölcs és zöldség (+403,2 millió EUR az elfogadott előirányzatokhoz képest) Az elfogadott előirányzatokat illetően ez a végrehajtási szint elsősorban a termelői szervezetek működési alapjaival kapcsolatos programmal összefüggő kiadásoknak tulajdonítható, amely program finanszírozása az elfogadott költségvetési előirányzatokból, valamint a 2013. évi költségvetésben az e programhoz rendelt címzett bevételekből történik (megjegyzés: erről bővebben lásd a fenti 2. pontot). Ez a végrehajtási szint annak a következménye, hogy a 2013. szeptember 30-ig tartó időszakra vonatkozó mutatót azokra az elfogadott költségvetési előirányzatokra alkalmazzák, amelyek nem foglalják magukban az ezen ágazathoz rendelt címzett bevételeket. Az 1. mellékletnek az ideiglenes végrehajtást részletező táblázatához tartozó, *-gal jelölt lábjegyzete megmutatja, hogy mi lenne a helyzet, ha a mutató 2013. szeptember 30-i szintjét alkalmazták volna a szóban forgó ágazat finanszírozása érdekében várhatóan rendelkezésre álló összes előirányzatra. Amint arra a fenti 2. pont rámutat, a szóban forgó ágazat számára várhatóan rendelkezésre álló összes finanszírozás a 611 millió EUR összegű elfogadott költségvetési előirányzatokból és az ehhez az ágazathoz rendelt, 500 millió EUR-ra becsült címzett bevételekből tevődik össze. Ennek megfelelően, ha a mutatót a szóban forgó ágazat számára várhatóan rendelkezésre álló 1111 millió EUR összegű teljes finanszírozásra alkalmazták volna, a termelői szervezetek és az iskolagyümölcs-programok esetében várható alulkihasználtság nettó hatásaként 29,7 millió EUR összegű alulteljesítés jelenne meg. A termelői szervezetek számára biztosított működési alapokra és előzetes elismerési programokra vonatkozóan 2013-ban felmerült és előre jelzett tagállami kiadások ismeretében a Bizottság pillanatnyilag úgy ítéli meg, hogy a rendelkezésre álló teljes finanszírozási keret az ágazathoz rendelt címzett bevétel figyelembevételével együtt nem lesz elegendő az ágazat szükségleteinek fedezésére, ezért azok teljes körű kielégítése érdekében pótlólagos előirányzatokat kell rendelkezésre bocsátani. 3.1.2. Szőlészeti-borászati termékek (–48,4 millió EUR) A borágazat rendelkezésére álló előirányzatok felhasználásának lassulása annak tulajdonítható, hogy néhány tagállamban az év ezen szakaszában a korábbiakhoz képest lassabban használják fel a borágazati kereteket, miközben a mutató a múltbeli átlagos kifizetési ütemen alapszik. A bizonyos intézkedések végrehajtásának megkönnyítése céljából a Bizottság által ezen borágazati keretekre vonatkozóan javasolt jogszabályi változtatásokat az irányítóbizottság 2013 júliusában megszavazta. Ezért a Bizottság azt várja, hogy az év vége felé felgyorsul a tagállami kifizetések üteme. Az alulteljesítés jelenlegi szintje valóban a 2013 júliusában megfigyelt szint fele alatt marad. A tagállamok által benyújtott további információk alapján azonban a Bizottság jelenleg arra számít, hogy a szóban forgó borágazati keretek esetében a 2013. évi költségvetés közel teljes kihasználtsága várható. 3.1.3. Sertéshús, tojás, baromfi, méhészet és egyéb állati termékek (–29,5 millió EUR) Az előirányzatok alacsonyabb szintű felhasználásának hátterében a baromfiágazatban előállt helyzet áll: az ágazatban az export-visszatérítések szintje 2012 októberében és 2013 februárjában csökkent, majd 2013. júliusában teljes körűen eltörölték azokat. Minthogy az exportált mennyiségeknél nem mutatkozott jelentős eltérés, ennek az intézkedésnek az összköltsége a jelek szerint alacsonyabb lesz a 2013-as költségvetés összeállításakor becsült értéknél, tehát az év végén e jogcímcsoport tekintetében alulteljesítés fog mutatkozni. 3.2. Közvetlen támogatások A közvetlen támogatásokra szánt előirányzatok felhasználása 704,6 millió EUR-val volt magasabb a mutató 2013. szeptember 30-i szintjénél. 3.2.1. Termeléshez nem kötődő közvetlen támogatások (+759,2 millió EUR az elfogadott előirányzatokhoz képest) Az elfogadott előirányzatokat illetően az egységes támogatási rendszer (ETR) túllépést mutat, ami azzal magyarázható, hogy a 2013. szeptember 30-ig tartó időszakra vonatkozó mutatót azokra az elfogadott költségvetési előirányzatokra alkalmazzák, amelyek nem foglalják magukban az ezen ágazathoz rendelt címzett bevételeket. Az 1. mellékletnek az ideiglenes végrehajtást részletező táblázatához tartozó, *-gal jelölt lábjegyzet megmutatja, hogy mi lenne a helyzet, ha a mutató 2013. szeptember 30-i szintjét alkalmazták volna a termeléshez nem kötődő közvetlen támogatások finanszírozása érdekében várhatóan rendelkezésre álló összes előirányzatra. Amint a fenti 2. pont rámutat, a termeléshez nem kötődő közvetlen támogatások számára várhatóan rendelkezésre álló összes finanszírozás a 38 076 millió EUR összegű elfogadott költségvetési előirányzatokból és az ezekhez a támogatásokhoz rendelt, 1 033 millió EUR összegűre becsült címzett bevételekből tevődik össze. Ennek megfelelően, ha a mutatót a termeléshez nem kötődő közvetlen támogatások számára várhatóan rendelkezésre álló 39 109 millió EUR teljes finanszírozásra alkalmazták volna, 273,6 millió EUR összegű alulteljesítés jelenne meg. Ez a különbség az egységes támogatási rendszerre vonatkozó mutató felépítéséből ered (alapját a 2012-es kifizetési ütem jelenti, azonban az év első két hónapjára vonatkozó aktuális kifizetések is figyelembe vételre kerültek), amely jelenleg 100 %-os tényleges végrehajtásnak felel meg, szemben a 2013. szeptember 30-ig megvalósult 99,2 %-os értékkel[3]. Másfelől a tagállamok az egységes területalapú kifizetési rendszer becsült előirányzatai tekintetében kismértékű, körülbelül 0,2%-os túlköltekezést könyvelhetnek el. Ami a 68. cikk szerinti, termeléshez nem kötődő különleges támogatást illeti, a tagállamok 2013-ban várhatóan elérik az elfogadott előirányzatok végrehajtási szintjét. A Bizottság várakozásai szerint a rendelkezésre álló előirányzatok és címzett bevételek elegendők lesznek a szóban forgó tétel tényleges igényeinek fedezéséhez. Jelenleg ebben az ágazatban a tényleges végrehajtás a becsült összegek 99,3 %-át teszi ki, és a Bizottság szerint a termeléshez nem kötődő közvetlen támogatások kismértékű nettó kihasználatlansága várható. 3.2.2. Egyéb közvetlen támogatások (–54 millió EUR) Az egyéb közvetlen támogatásokra elfogadott előirányzatok felhasználása terén a mutató 2013. szeptember 30-i szintjéhez képest jelentkező különbség arra vezethető vissza, hogy egyes támogatási programok kissé lassabb ütemben kerültek végrehajtásra, különösen, ami a 68. cikk szerinti, termeléshez kötődő különleges támogatási rendszert és a cukorrépa- és cukornádtermelőkre vonatkozó pótlólagos összeget, valamint a bizonyos tagállamok által jelentett fontos kiigazításokat illeti. Másfelől a POSEI-rendszerben biztosított közvetlen támogatások kifizetései céljából rendelkezésre álló költségvetési keret túllépésre került azon 228/2013/EU tanácsi rendelet elfogadását követően, amely egyszeri prémiumfizetést engedélyezett a banántermelők részére a 2013-as pénzügyi évben. A POSEI-rendszerben bekövetkezett túlköltekezés ellenére a Bizottság jelenleg abból indul ki, hogy az e jogcímcsoport alá tartozó programok esetében kismértékű nettó kihasználatlanság várható. 3.3. Mezőgazdasági kiadások ellenőrzése 3.3.1. A korábbi évek számláinak számviteli vizsgálata (+200 millió EUR) A Bizottság elfogadta a 2013-as költségvetési évben várható összes záróelszámolásra vonatkozó határozatot. E határozatok alapján a Bizottság körülbelül 6 millió EUR összegű nettó pozitív korrekciót végzett a tagállamok javára. Emellett további korrekciók várhatók a kifizetési határidők tagállamok általi be nem tartása miatt; ezeket 2013 novemberében terjesztik elő az Alapok Bizottsága számára. Hangsúlyozni kell, hogy mivel a korrekciók nem előreláthatóak, a Bizottság a 2013-ra vonatkozó módosító indítványában –56 millió EUR összegben javasolt korrekciókat az előző évek átlagos végrehajtási szintje alapján. A novemberben elkészített új költségvetés-tervezetben az első egyeztetés kudarcát követően az összeget –100 millió EUR-ra emelték. A 2012. december 5-i egyeztetést követően a költségvetési hatóság által elfogadott 2013. évi költségvetésben az összeg végül –200 millió EUR lett. Az említett korrekciók és a –200 millió EUR összegű negatív kiadások miatt a Bizottság a negatív költségvetési előirányzatok ebből adódó hiányát más tételektől elvont pozitív költségvetési előirányzatok átirányításával fogja fedezni annak érdekében, hogy e költségvetési tétel lezárása 2013-ban megtörténhessen. 4. Az EMGA-hoz rendelt címzett bevételek felhasználása Az 1. melléklet táblázata azt mutatja, hogy 2013. szeptember 30-ig 681,7 millió EUR összegű címzett bevétel folyt be. Nevezetesen: – a megfelelőségi vizsgálatok határozatain alapuló korrekciókból származó bevételek összege 457,2 millió EUR-t tett ki, mely a költségvetési év végéig várhatóan még további jelentős összegekkel nő a megfelelőségi vizsgálatok Bizottság által 2013-ban elfogadott 42. sz. határozat alapján; – a szabálytalanságok nyomán keletkezett bevételek összege körülbelül 144,4 millió EUR-t tett ki, amelyet a költségvetési év végéig várhatóan szintén további összegek növelnek, és – mostanra a tejilletékből származó bevételek többsége befolyt, és összegük megközelítőleg 80,1 millió EUR-t tesz ki. Végezetül a 2012-ről 2013-ra átvezetett címzett bevételek 1 245,6 millió EUR-t tettek ki; ez az összeg tartalmazza a cukoripari szerkezetátalakítási alap megközelítőleg 755 millió EUR-t kitevő maradványösszegét, amely az alapból járó kifizetések után fennmarad. Ez az összeg jelentősen meghaladja az eredetileg becsült 905 millió EUR összeget. Így az EMGA kiadásainak fedezésére rendelkezésre álló címzett bevételek összege 2013. szeptember 30-án 1 927,2 millió EUR-t tesz ki, és a költségvetési év végéig várhatóan tovább fog növekedni. 5. Következtetések A 2013. évi EMGA-költségvetés előirányzatainak előzetes végrehajtása a 2013. szeptember 30-ig terjedő időszakban azt mutatja, hogy a tagállamok részére teljesített havi visszatérítések körülbelül 1 184,1 millió EUR összeggel meghaladták a mutató alapján előre jelzett, a költségvetés végrehajtására vonatkozó kiadási profilnak megfelelő mértéket. 1 927,2 millió EUR összegű címzett bevétel már rendelkezésre áll, és 2013 során várhatóan még további összegek folynak be. A Bizottság jelenleg úgy ítéli meg, hogy az év végén elérhetővé váló címzett bevételek összege, valamint a költségvetés más részeihez tartozó előirányzatoknak a tervezettnél várhatóan alacsonyabb szintű kihasználása a 2013. évi költségvetéssel kapcsolatos valamennyi finanszírozási igény – beleértve a záróelszámolások könyvelésével összefüggő negatív kiadásokkal kapcsolatos várható igényeket is – fedezésére elegendő lesz. A Bizottság továbbá arra számít, hogy a 2013. évi költségvetés valamennyi elfogadott előirányzata, valamint a 2013 során befolyt címzett bevételek egy része felhasználásra kerül. E címzett bevételek jelenleg 615 millió EUR-ra becsült fennmaradó egyenlegét át kell vinni a következő, 2014. évi költségvetési évre; ezt az egyenleget a jelenleg a költségvetési hatóság által tárgyalt 2/2014. sz. módosító indítványban már figyelembe vették. [1] HL L 209., 2005.8.11., 1. o. [2] Az Unió általános költségvetésére alkalmazandó pénzügyi szabályokról szóló 966/2012/EU, Euratom európai parlamenti és tanácsi rendelet 14. cikke értelmében a belső címzett bevételeket csak egy évre lehet átvinni. Ezért a hatékony költségvetési gazdálkodás érdekében általában ezek a címzett bevételek elsőként, az érintett költségvetési tételre vonatkozóan elfogadott költségvetési előirányzatok előtt kerülnek felhasználásra. [3] A termeléshez nem kötődő közvetlen támogatások végrehajtási szintje az előirányzott szükségletek százalékos arányában kerül kiszámításra, amely az egységes területalapú fizetési rendszer esetében magába foglalja a címzett bevételeket is. 1. MELLÉKLET